ΓΡΑΠΤΗ ΕΡΩΤΗΣΗ P-1748/00

υποβολή: Marco Cappato (TDI) προς το Συμβούλιο

(5 Ιουνίου 2000)

Θέμα: Αξιολόγηση της εφαρμογής της κοινής δράσης για την καταπολέμηση της εμπορίας ανθρώπων και της σεξουαλικής εκμετάλλευσης παιδιών

Το Συμβούλιο θέσπισε στις 24 Φεβρουαρίου 1997 μια κοινή δράση για τη βελτίωση της δικαστικής συνεργασίας στον τομέα της καταπολέμησης της εμπορίας ανθρώπων και της σεξουαλικής εκμετάλλευσης των παιδιών.

Τα κράτη μέλη κλήθηκαν να προσεγγίσουν και να αναθεωρήσουν τις εσωτερικές των διατάξεις προκειμένου να θεωρούνται ως αδικήματα η εκμετάλλευση ή η σεξουαλική κατάχρηση παιδιών και η εμπορία παιδιών με στόχο την εκμετάλλευση ή σεξουαλική κατάχρηση αυτών, καθώς και η συμμετοχή ή η απόπειρα διάπραξης τέτοιων αδικημάτων. Οι αιτούμενες ποινές περιλαμβάνουν τη στέρηση της προσωπικής ελευθερίας, για τις σοβαρότερες περιπτώσεις, έως και την έκδοση, την κατάσχεση των μέσων και των προσόδων των αδικημάτων, το προσωρινό ή οριστικό κλείσιμο των χώρων όπου συντελέστηκαν τα αδικήματα. Η κοινή δράση προέβλεπε, εξάλλου, ότι: κάθε κράτος μέλος λαμβάνει τα αναγκαία μέτρα προκειμένου να διασφαλίσει ότι, πέρα από τα συνήθη κατασταλτικά μέτρα όπως η έρευνα και η κατάσχεση, θα διατίθεται και κατάλληλο ανακριτικά μέσα και τεχνικές μέθοδοι για την αποτελεσματική διερεύνηση και πάταξη των προαναφερθέντων αδικημάτων. Καλούνται, εξάλλου, τα κράτη μέλη να μεριμνούν και για την προστασία των μαρτύρων και την παροχή κατάλληλης αρωγής στα θύματα και τους συγγενείς και την παροχή της ευρύτερης δυνατής δικαστικής συνεργασίας στις έρευνες και τις νομικές διαδικασίες που αφορούν τα αδικήματα που προαναφέρθηκαν, μέσω συγκεκριμένων διαδικασιών. Ο Τίτλος IV, παρ. Β, της κοινής δράσης αναφέρει: εντός του 1999 το Συμβούλιο αξιολογεί, βάσει κατάλληλων πληροφοριών, τον τρόπο με τον οποίο τα κράτη μέλη εκπλήρωσαν τιςποχρεώσεις που απορρέουν από την παρούσα κοινή δράση.

Το Συμβούλιο σεβάστηκε άραγε τηνποχρέωση που ανέλαβε δυνάμει της κοινής δράσης που το ίδιο θέσπισε; Εάν ναι, σε ποιό μέτρο και με τί αποτελέσματα τα κράτη μέλη εφάρμοσαν τις προαναφερθείσες δεσμεύσεις; Εάν όχι, πότε σκοπεύει να προβεί στην εν λόγω αξιολόγηση; Σε περίπτωση κατά την οποία τα κράτη μέλη δεν εφάρμοσαν την εν λόγω κοινή δράση, τί μέτρα σκοπεύει να λάβει το Συμβούλιο στον τομέα της καταπολέμησης της εμπορίας παιδιών;

Απάντηση

(28 Σεπτεμβρίου 2000)

Αφότου εκδόθηκε στις 24 Φεβρουαρίου 1997 η κοινή δράση στην οποία αναφέρεται ο Αξιότιμος κ. Βουλευτής, ελήφθησαν διάφορες πρωτοβουλίες στο επίπεδο της Ευρωπαϊκής Ένωσης. Αξίζει να μνημονευθεί, ειδικότερα, το άρθρο 29 της Συνθήκης για την Ευρωπαϊκή Ένωση, όπως έχει τροποποιηθεί με τη Συνθήκη του Άμστερνταμ, το οποίο και επισημαίνει μεταξύ των τρόπων για τη δημιουργία ενός χώρου ελευθερίας, ασφάλειας και δικαιοσύνης την καταπολέμηση της εμπορίας ανθρώπων καθώς και των εγκλημάτων κατά παιδιών. Αξίζει επίσης να επισημανθεί ότι ανετέθησαν στην Ευρωπόλ αρμοδιότητες στο πεδίο της παιδικής πορνογραφίας(1).

Στις 29 Μαΐου 2000, τέλος, το Συμβούλιο, κατόπιν πρωτοβουλίας της Δημοκρατίας της Αυστρίας, εξέδωσε απόφαση για την καταπολέμηση της παιδικής πορνογραφίας στο Ίντερνετ.

Η απόφαση αυτή, για την οποία έχει ζητηθεί από το Ευρωπαϊκό Κοινοβούλιο να γνωμοδοτήσει, προβλέπει, στο άρθρο 6, το να εξεταστεί από το Συμβούλιο ως ποιο βαθμό τα κράτη μέλη θα έχουν εκπληρώσει τις κατά την κοινή δράση 97/154/ΔΕΥ (της 24ης Φεβρουαρίου 1997)ποχρεώσεις τους και ποια η αποτελεσματικότητα των προτεινόμενων μέτρων της απόφασης. Η εξέταση των θεμάτων αυτών θα γίνει στο εγγύς μέλλον με τους οριζόμενους στην απόφαση κανόνες. Το Συμβούλιο δεν μπορεί, επομένως, ακόμη να προβεί σε καμιά εξακρίβωση σχετική με τη νομοθεσία των κρατών μελών ως προς αυτό το θέμα.

(1) Απόφαση του Συμβουλίου της 3ης Δεκεμβρίου 1999 (1999/C 26/05 EE C 26 της 30.01.1999, σελ. 21).